

Előterjesztés Zalakaros Város Önkormányzata Képviselőtestülete 2022. február 10. napján tartandó ülésére

Napirend címe: A polgármester illetményének és költségtérítésének megállapítása 

Az előterjesztést készítette: Dr. Szentgyörgyvölgyi Eszter, jegyző

Tisztelt Képviselőtestület!

Az egyes kulturális tárgyú és egyéb törvények módosításáról szóló 2021. évi CXLVIII. törvény 2022. január 1. hatállyal módosította Magyarország hely önkormányzatairól szóló 2021. évi CXLVIII. törvény (a továbbiakban: Mötv.)  71. § (1)-(2) és (4) bekezdéseit, amely a következőképpen szabályoz a polgármesterek díjazása és költségtérítése vonatkozásában:
„71. § (2) A megyei jogú város polgármestere, a fővárosi kerületi önkormányzat polgármestere megbízatásának időtartamára havonta illetményre jogosult, amelynek összege 1 300 000 forint.
(4) A polgármester illetménye a (2) bekezdésben meghatározott összeg
a) 40%-a az 500 fő és az az alatti lakosságszámú település polgármestere esetében;
b) 50%-a az 501-1500 fő lakosságszámú település polgármestere esetében;
c) 55%-a az 1501-2000 fő lakosságszámú település polgármestere esetében;
d) 60%-a a 2001-5000 fő lakosságszámú település polgármestere esetében;
e) 65%-a az 5001-10 000 fő lakosságszámú település polgármestere esetében;
f) 75%-a a 10 001-30 000 fő lakosságszámú település polgármestere esetében;
g) 85%-a a 30 000 fő lakosságszám feletti település polgármestere esetében.
 (6) A főállású polgármester, a társadalmi megbízatású polgármester, a megyei önkormányzat
közgyűlésének elnöke havonta az illetményének, tiszteletdíjának 15%-ában meghatározott összegű költségtérítésre jogosult.”
A közszolgálati tisztviselőkről szóló 2011. évi CXCIX. törvény (a továbbiakban: Kttv.) 225/A. § (1) bekezdése kimondja, hogy a főállású polgármester foglalkoztatási jogviszonya a képviselő-testület és a polgármester között – a (2) bekezdés b) pontja kivételével – választással létrejövő, sajátos közszolgálati jogviszony. A polgármester tekintetében a képviselő-testület gyakorolja a munkáltatói jogokat.
A Kttv. 225/L. § (1) bekezdése a Kttv. 131. § (1) bekezdését megfelelően alkalmazni rendeli a
polgármesterre is, amely szerint „a kormánytisztviselő szolgálati jogviszonya alapján havonta
illetményre jogosult. Az illetményt száz forintra kerekítve kell megállapítani.”
A hivatkozott törvényi rendelkezések alapján a polgármesteri díjazás és költségtérítés megállapítása nem mérlegelési jogkörben hozott döntés, hanem a törvény által az ott meghatározott önkormányzati típushoz és településnagysághoz kötődő kógens, kötelezően alkalmazandó, az adott önkormányzati kör polgármesteréhez kapcsolódó rendelkezés.
A képviselő-testület nem dönthet a díjazás és költségtérítés mértékéről, de a munkajogi szabályok érvényesülése miatt határozatban deklarálnia szükséges annak összegét, tehát azt, hogy az adott település polgármesterét az Mötv. mely rendelkezése alapján, milyen összegű díjazás és költségtérítés illeti meg. 
A képviselő-testület a 2019. október 28-i alakuló ülésén kötelező napirendi pontként tárgyalva összegszerűen meghatározta a polgármester díjazását, költségtérítését. Tekintve, hogy ezen döntés a díjazás változásának okán a hatályos jogszabályi előírásoknak nem felel meg, szükséges annak módosítása, vagy hatályon kívül helyezése

Az előterjesztés kiegészítése, hogy a képviselőtestület a 2019. október 28-i alakuló ülésén összegszerűen meghatározta a társadalmi megbízatású alpolgármester díjazását, költségtérítését is, az Mötv. 43. § (3) bekezdés alapján az alábbiak szerint:

Az Mötv. 80. §. (2) és (3) bekezdése alapján a megválasztott társadalmi megbízatású alpolgármester – Czimondor Nándor - tiszteletdíját bruttó 200 000 Ft/hó összegben, költségtérítését 30 000 Ft/hó összegben állapítja meg (kivágat a képviselőtestület 274/2019. (X.28.) számú határozatából). 

Abban az esetben lenne szükség a képviselőtestület határozatának - az alpolgármesteri illetmény/tiszteletdíj újbóli megállapítása- felülvizsgálata, ha az alpolgármesteri díjazás összegét százalékos mértékben is meghatározta volna a korábbi döntésében, hisz annak összege nominálisan nem csökkenhetne.
Az Mötv vonatkozó rendelkezései: 80. § (1) A főpolgármester-helyettes, a főállású alpolgármester, a megyei közgyűlés alelnöke illetményének összegét a főpolgármester, a polgármester, a megyei közgyűlés elnöke illetménye 70 - 90%-a közötti összegben a képviselő-testület állapítja meg.
(1a) A 10000 fő vagy az alatti lakosságszámú település alpolgármestere illetményének összegét a képviselő-testület állapítja meg úgy, hogy az nem haladhatja meg a polgármester illetménye 90%-át.
(2)  A társadalmi megbízatású alpolgármester tiszteletdíját a képviselő-testület állapítja meg úgy, hogy az nem haladhatja meg a társadalmi megbízatású polgármester tiszteletdíja 90%-át. A társadalmi megbízatású alpolgármester a tiszteletdíja egészéről vagy meghatározott részéről a képviselő-testülethez intézett írásbeli nyilatkozatával lemondhat.
(3) A főpolgármester-helyettes, a főállású alpolgármester, a társadalmi megbízatású alpolgármester, a megyei közgyűlés alelnöke havonta az illetményének, tiszteletdíjának 15%-ában meghatározott összegű költségtérítésre jogosult.
A fentiek alapján a polgármester tiszteletdíja és költségtérítése tekintetében javasoljuk az alábbi határozati javaslat elfogadását: 

Határozati javaslat:
Képviselőtestület:
1. megállapítja, hogy a Magyarország helyi önkormányzatairól szóló 2011. évi CLXXXIX. törvény 71. § (2) és (4) bekezdéseiben foglaltaknak megfelelően Novák Ferenc főállású polgármestert 2022. január 1. naptól havi bruttó 803.190 Ft összegű illetmény, az illetménykerekítés szabályai szerint 803.200 Ft (780.000 Ft/hó alapilletmény és bruttó 23.190 Ft/hó nyelvvizsgapótlék) illeti meg, költségtérítése bruttó 117.000 Ft/hó, mely az illetménye 15%-ának megfelelő összeg. Az illetménynövekedés fedezete állami támogatásból biztosított.
2. a polgármester illetményének és költségtérítésének megállapítása tárgyban hozott 272/2019. (X.28.) számú határozatot hatályon kívül helyezi.
3. felkéri a jegyzőt, hogy az illetmény és költségtérítés változással kapcsolatos szükséges intézkedések megtételéről gondoskodjon. 
Határidő:             azonnal
Felelős:               Dr. Szentgyörgyvölgyi Eszter jegyző
Operatív felelős: Horváthné Juhász Barbara pénzügyi osztályvezető
                Gaál Krisztina személyzeti és önkormányzati referens

Zalakaros 2022. január 24.					

Dr. Szentgyörgyvölgyi Eszter
     jegyző

Gazdasági Bizottság és a Humánpolitikai és Ügyrendi Bizottság határozata:
A bizottság a polgármester illetményének és költségtérítésének megállapítása napirend kapcsán javasolja a képviselőtestület számára az előterjesztés szerinti határozati javaslat elfogadását.  

